“ตู่” วอนขอให้ฟัง “กกต.” บ้าง! ชี้ “อย่าให้มันวุ่นวายมากกว่านี้เลย”
"ตู่" วอนขอให้ฟัง "กกต." บ้าง! ชี้ "อย่าให้มันวุ่นวายมากกว่านี้เลย"
1 เม.ย. 2562

ผู้สื่อข่าวรายงานว่าในวันนี้ (1 เม.ย.62) พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ (คสช.) ให้สัมภาษณ์ถึงกรณีที่มีข้อสงสัยในผลการเลือกตั้งอย่างไม่เป็นทางการของคณะกรรมการการเลือกตั้ง (กกต.) ว่า เรื่องนี้ กกต.ชี้แจงอยู่แล้ว เป็นหน้าที่ของกกต. ขอให้ฟังกกต.บ้าง ส่วนที่มีการล่ารายชื่อถอดถอนกกต. นั้นถามว่ากระบวนการมันอยู่ตรงไหน ทุกอย่างตนเคยบอกไว้แล้ว
“โดยการที่ประชาชนจะมีส่วนร่วมในการทำอะไร ต้องเข้าใจระบบระเบียบข้าราชการ ขอให้เข้าใจกระบวนการยุติธรรมเขาบ้างว่าเป็นอย่างไร มีหน้าที่อย่างไร มีขั้นตอนตรงไหน คุณจะเสนออะไรก็เสนอไป แต่ขั้นตอนการพิจารณาเป็นเรื่องของศาลไม่ใช่หรือ อย่าให้มันวุ่นวายมากกว่านี้เลย”
ส่วนกรณีที่มีความพยายามปลุกระดมให้ออกมาเคลื่อนไหวหลังจากการเลือกตั้งนั้น ตนไม่ทราบ พร้อมกับระบุด้วยว่า “พอแล้วไม่เอา สื่อก็รู้อยู่แล้ว ส่วนมันจะทำให้เกิดความวุ่นวายหรือไม่ ก็ไม่ทราบเช่นกัน”